George Anthony Frendo

**George Anthony Frendo** O.P. (født 4. april 1946 i Qormi på Malta) er en maltesisk ordensgeistlig og emeritert katolsk erkebiskop av Tirana-Durrës i Albania.
## Liv og virke
### Dominikanerprest
George Frendo inntrådte i dominikanernes kloster *Our Lady of Grotto* i Rabat på Malta i 1962. I 1963 begynte Frendo på sine prestestudier sammen med Paul Cremona, som senere ble erkebiskop av Malta. Han fullførte sine teologiske studier ved ordenens eget universitet der. Både Frendo og Cremona og ble presteviet av Emanuele Gerada den 2. april 1969. 

Frendo studerte deretter kanonisk rett i  Roma ved Det pavelige universitet Sankt Thomas Aquinas (Angelicum) og tok doktorgraden i 1973 etter å ha skrevet en avhandling om emnet *Uoppløselighet og skilsmisse i teologien til skolastikken på 1200-tallet*.

Frendo var i åtte år sogneprest av Gwardamanġa. Han innehadde dessuten forskjellige stillinger i den maltesiske provins av sin orden: han var novisemester, prior for et kloster, dommer ved forskjellige kirkelige domstoler og, fra 1989 til 1997, provinssuperior.

Umiddelbart etter slutten av sin periode som prior i den maltesiske dominikanske provins dro Frendo som misjonær til Albania og opprettet den første gren av sin orden i dette landet i hovedstaden Tirana. Den albanske bispekonferanse betrodde ham utviklingen av supplerende normer til kanonisk lov, som skulle skreddersys til de spesielle omstendigheter relevant for den katolske kirke i Albania. Etter å ha fullført denne oppgaven ble Frendo utnevnt til generalvikar for erkebispedømmet Tirana-Durrës i 1998. Året etter ble malteseren også valgt til president for *Konferansen for ordenssuperiorer i Albania*, som er ansvarlig for å koordinere arbeidet til de forskjellige ordenene som er aktive i landet. Fra 2001 til 2006 representerte fader Frendo også Albania i *Union of European Conferences of Major Superiors*.

### Hjelpebiskop i Tirana-Durrës
Den 7. juli 2006 ble George Frendo utnevnt av pave Benedikt XVI til titulærbiskop av *Butthrotum* og hjelpebiskop i erkebispedømmet Tirana-Durrës. Han ble ordinert til biskop av erkebiskop Rrok Mirdita den 23. september samme år. Medkonsekratorer var den apostoliske nuntius til Albania erkebiskop John Bulaitis, og erkebiskopen av Malta, Joseph Mercieca.
### Erkebiskop av Tirana-Durrës
Pave Frans utnevnte ham til erkebiskop av Tirana-Durrës den 17. november 2016. Innsettelsen fant sted den 3. desember samme år. 

Den 20. april 2018 fikk erkebiskop George Frendo albansk statsborgerskap.

Den 30. november 2021 innvilget pave Frans hans aldersrelaterte avskjedssøknad.
## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio, O.P. (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Erkebiskop Rrok Kolë Mirdita (1939-2015) *1993
* Erkebiskop *George Anthony Frendo* O.P. (1946-) *2006

## Referanser